OČKO 9/2020  - september
mesačník pre nevidiacich a slabozrakých Nitrianskeho regiónu. S podporou Mesta Nitra vydala SINA Nitra n.o. a ZO ÚNSS Nitra, Nedbalova 540/17, 949 11 Nitra 
0911/328921, 0911/328922, hovoriaciweb@gmail.com

Obsah
Memoriál Zlatky Bielickej.....................................................1
Kompenzačné pomôcky......................................................1
Biela pastelka 2020 ............................................................2
Postrehy z Bojnej................................................................3
Tričko k 30. výročiu ÚNSS..................................................4 
Memoriál Zlatky Bielickej
O športovom dni sme písali v letnom dvojčísle, tak si pripomeňme, že sa uskutoční v sobotu 26. septembra v SINA Nitra n.o. na Nedbalovej 17, a začíname o 9:00 h. registráciou. Vzhľadom k vývoju pandemickej situácie sme prijali bezpečnostné opatrenia: rúška v interiéri, v exteriéri len dobrovoľne, preto v prípade pekného počasia väčšinu súťaží presunieme von, dezinfekcia na stanovištiach, úprava organizácie stravy tak, aby sme neobedovali všetci pokope. Zrušili sme Čuchometer ako rizikovú disciplínu. Pekné ceny a originálne tričká už máme pripravené.

Kompenzačné pomôcky
Ako sme sľúbili, príde zástupca Tyflocompu p. Sokol s pomôckami, preto ak máte o niečo konkrétny záujem (hodinky, indikátor hladiny, teplomer,...) - predviesť či kúpiť, oznámte to p. Zbranekovi na t.0911 328921. Prezentovať bude aj skvelý prehrávač EVO. 

Biela pastelka 2020

V tomto roku je všetko iné, čo platí aj o Bielej pastelke. Ako bude prebiehať predaj v uliciach, je predmetom prípravy organizačného tímu ÚNSS, sme však radi, že sa pastelka ani v tomto roku neodmlčí. Svedčí o tom aj intenzívna reklamná kampaň na  Rádiu Slovensko.   
Hlavný zbierkový deň – piatok 18. september 2020
V slovenských mestách a obciach budú dobrovoľníci v tričkách so zbierkovým logom ponúkať ľuďom biele pastelky za dobrovoľný príspevok. 
Na www.bielapastelka.sk a www.unss.sk i FB stránkach „Biela pastelka“,“ a „ÚNSS pre svojich členov“ nájdete aktuálne informácie, fotky, videá. 
Ako budeme “pastelkovať” v Nitre
V Nitre nás nájdete v OC N-Centro na Chrenovej v čase od 10:00 do 16:00 h., kde budú naše pracovníčky z krajského strediska. V meste sa budú naši dobrovoľníci s pokladničkami a pastelkami pohybovať na frekventovaných miestach, žiaci a študenti budú „pastelkovať“  v upravenom režime vo svojich školách. 
 ZO Nitra bude zabezpečovať vidiecke školy a stánok v Topoľčanoch. Ak nám chcete pomôcť ako dobrovoľníci, hláste sa na Krajskom stredisku v Nitre (Mgr. Erika Šodorová - 0911636421). 
Uvítame aj pomoc dopravy pasteliek do škôl v obciach v okrese Nitra a zabezpečenie umiestnenia stacionárnej pokladničky vo firme, či v obchode do decembra t.r. alebo aj na kratšiu dobu. Ďakujeme za každú Vašu pomoc.

Ako môžete prispieť:
•	príspevkom 18.9.2020 do pokladničiek Bielej pastelky v uliciach miest a obcí Slovenska, 
•	zaslaním darcovskej SMS správy v hodnote 2 € na číslo 820 v sieti Orange, Telekom a O2
•	on-line darom cez darcovský portál DARUJME.SK 
•	priamym vkladom na účet zbierky  
SK23 1111  0000 0014 3025 8006
•	registráciou v systéme prieskumov verejnej mienky Talk Online Panel a pripisovaním získaných bodov v prospech Bielej pastelky
•	príspevkom cez službu Viamo, vďaka ktorej majú klienti Tatra banky, VÚB banky možnosť prispieť veľmi jednoducho zo svojho mobilu pomocou aplikácie Viamo
•	do stacionárnych pokladničiek umiestnených v partnerských inštitúciách
•	aj na našom Krajskom stredisku na Nedbalovej ul. v Nitre, príp. na našich akciách avizovaných v mesačníku OČKO.                    

Postrehy z Bojnej
 „Vieš, my starší už nevládzeme, ako kedysi“, hovorí mi jedna dlhoročná členka. „Práve preto sme tú akciu robili, aby mohli ísť aj tí, čo už toľko nevládzu“ vysvetľujem, „Tak, prečo si nám to nepovedal?“ pýta sa ďalej, „Veď v OČKU to tak bolo vysvetlené.“ Čo môžeme ešte urobiť, keď Očko nečítate? 140 členom sa to osobne vysvetliť nedá a preto ostalo v autobuse 10 miest voľných, pritom nás zaviezol až k ranču. Tu každý relaxoval podľa svojho gusta.
Posedenia v reštaurácii, pri ohníčku s Domovinou alebo len tak v parku, prechádzky v mini ZOO, po areáli, či po lesných cestách, niektorí vrátane dvoch nevidiacich účastníčok si zarybárčili. Ulovené pstruhy nám vyúdili, zabalili, doma boli výborné. Prežili sme krásny slnečný deň plný oddychu a skvelých dojmov. 

Tričko k 30. výročiu ÚNSS
So zastavením celej spoločnosti boli zrušené aj akcie k 30. výročiu ÚNSS, ostalo len tričko k tomuto výročiu. Obrázok vytvoril košický výtvarník. Ilustruje hravou mozaikou 30 rokov nášho pôsobenia. Stojí 14,99 € a chápeme to ako zbierkový predmet. Objednávky zhromaždíme na hore uvedených t. číslach.

Očko 9/2020 – spracoval Josef Zbranek